**ระเบียบการแข่งขันเทเบิลเทนนิส**

**การแข่งขันกีฬา เทเบิลเทนนิส ชิงชนะเลิศจังหวัดชลบุรี ประจำปี 2562**

**-------------**

**1.คณะกรรมการจัดการแข่งขัน**

การกีฬาแห่งประเทศไทย จังหวัดชลบุรี

สมาคมกีฬาแห่งจังหวัดชลบุรี

ฝ่ายจัดการแข่งขันกีฬาเทเบิลเทนนิสจังหวัดชลบุรี

**2. ข้อบังคับและกติกาการแข่งขัน**

 2.1 ให้ใช้ข้อบังคับคณะกรรมการการจัดการแข่งขันกีฬานักเรียน นักศึกษาจังหวัดชลบุรี และกติกาการแข่งขันของสหพันธ์เทเบิลเทนนิสนานาชาติ (ITTF) ฉบับปัจจุบันซึ่งสมาคมเทเบิลเทนนิสแห่งประเทศไทยฯ ใช้อยู่ในปัจจุบัน

 2.2 ในแต่ละรุ่นอายุ แต่ละประเภท หากมีจำนวนทีมที่ส่งเข้าแข่งขันน้อยกว่า 4 ทีมจะไม่จัดการแข่งขันของรุ่นอายุและประเภทนั้น

**3. คุณสมบัติของนักกีฬา**

3.1 เป็นนักกีฬาที่มีชื่อในทะเบียนบ้าน สถานศึกษา หรือที่ทำงานอยู่ภายในจังหวัดชลบุรี

 3.2 ไม่เป็นนักกีฬาที่อยู่ในระหว่างการถูกลงโทษเกี่ยวกับสารต้องห้ามหรือถูกลงโทษทางเทคนิค

3.3 นักกีฬาที่สมัครเข้าร่วมการแข่งขันให้สมัครเข้าแข่งขันในนามของสถานศึกษา หรือ ชมรมกีฬา/

 สโมสรกีฬา โดยนักกีฬาต้องมีใบรับรองจากหัวหน้าสถานศึกษา หรือชมรมกีฬา / สโมสรกีฬานั้น ๆ

**4. การแบ่งรุ่น 3 รุ่น (ชาย – หญิง)**

 4.1 รุ่นอายุ 10-12 ปี

 4.2 รุ่นอายุ 13-15 ปี

 4.3 รุ่นอายุ 16-18 ปี

**5. ประเภทการแข่งขัน แบ่งออกเป็น 2 ประเภท คือ**

5.1 ประเภทบุคคล ชายเดี่ยว

5.1 ประเภทบุคคล หญิงเดี่ยว

**6. จำนวนนักกีฬาที่ส่งเข้าแข่งขัน/รุ่นอายุ**

 6.1 ประเภทบุคคล โรงเรียน/สถานศึกษา/กลุ่มโรงเรียนหรือสหวิทยาเขต ส่งนักกีฬาเข้าแข่งขันได้ดังนี้

 6.1.1 ประเภทเดี่ยว ชาย 2 คน หญิง 2 คน

 6.2 เมื่อส่งบัญชีรายชื่อและทะเบียนรูปถ่ายของนักกีฬาแล้ว จะขอแก้ไขเปลี่ยนแปลง หรือเพิ่มเติมอีกไม่ได้

**7. การดำเนินการแข่งขัน**

 7.1 โต๊ะและลูกเทเบิลเทนนิสที่ใช้แข่งขันใช้รายการซึ่งสหพันธ์เทเบิลเทนนิสนานาชาติรับรอง

 7.2 ลูกเทเบิลเทนนิส ใช้ลูกสีขาว ที่สหพันธ์เทเบิลเทนนิสนานาชาติให้การรับรองในปัจจุบัน

 7.3 แผ่นยางทั้งสองด้าน ด้านหนึ่งต้องเป็นสีแดงสด (BRIGHT RED) และอีกด้านหนึ่งต้องเป็นสีดำ (BLACK) เท่านั้น ต้องเป็นแผ่นยางที่สหพันธ์เทเบิลเทนนิสนานาชาติ (ITTF) รับรอง

 7.4 ก่อนเข้าแข่งขันทุกประเภทให้ผู้เข้าแข่งขันหรือผู้แทนไปรายงานตัวที่โต๊ะคณะกรรมการจัดการแข่งขัน พร้อมทั้งแสดงบัตรประจำตัวนักกีฬาหรือบัตรประจำตัวประชาชนต่อเจ้าเจ้าหน้าที่คณะกรรมการ

 7.5 ผู้เล่นจะต้องทำการแข่งขันตามเวลาที่กำหนดหากเลยเวลาแข่งขันให้ปรับเป็นแพ้โดยผู้ชี้ขาดดังนี้

 - ประเภทบุคคล ให้เวลา 5 นาที นับจากกำหนดเวลาแข่งขัน หรือหากเลยกำหนดเวลาแข่งขันแล้ว นับจากเวลาที่เรียกลงทำการแข่งขัน

 7.6 ผู้เข้าแข่งขันทุกคนต้องนำชายเสื้อเข้าในกางเกงให้เรียบร้อยและสวมถุงเท้ารองเท้าให้เรียบร้อย ทุกครั้ง หากผิดข้อบังคับนี้ไม่มีสิทธิ์ลงแข่งขัน

 7.7 เครื่องแต่งกายของผู้เล่น ได้แก่ เสื้อแขนสั้น ต้องเป็นคอปกหรือคอกลมต้องไม่เป็นสีเดียวกันกับ
ลูกเทเบิลเทนนิสของการแข่งขัน กางเกงขาสั้น ชุดแข่งขันต้องไม่เป็นสีขาว ยกเว้นถุงเท้า

**8. วิธีจัดการแข่งขัน**

8.1 ประเภทบุคคล จัดการแข่งขันแบบแพ้คัดออก หากในแต่ละรุ่นแต่ละประเภทมีจำนวนทีมไม่ถึง 5 ทีมให้จัดแข่งแบบพบกันหมด ผลการแข่งขันให้ถือเกณฑ์แพ้ ชนะ 3 ใน 5 เกม เกมละ 11 คะแนน จนถึงรอบชิงชนะเลิศ

 8.2 รอบชิงชนะเลิศให้ผู้ชนะในรอบรองชนะเลิศเข้าแข่งขันชิงชนะเลิศ และให้ผู้แพ้ในรอบรองชนะเลิศ

ได้อันดับ 3 ร่วมกัน

**9. การรักษามารยาท**

9.1 ผู้ควบคุมทีม ผู้ฝึกสอนต้องยอมรับคำตัดสินของกรรมการผู้ตัดสินที่ทำหน้าทีตัดสินการแข่งขัน

 9.2 ตลอดการแข่งขัน ผู้ควบคุมทีม ผู้ฝึกสอนและนักกีฬาต้องประพฤติตนให้สมกับการเป็นเจ้าหน้าที่และนักกีฬาที่ดี กับต้องปฏิบัติตนตามระเบียบและกติกาการแข่งขันโดยเคร่งครัด

**10. การประท้วง**

 10.1 การประท้วงทางคุณสมบัติ ให้ผู้จัดการทีมเป็นผู้ยื่นประท้วงเป็นลายลักษณ์อักษรพร้อมเอกสาร ต่อประธานกรรมการพิจารณาการประท้วงทางคุณสมบัตินักกีฬา พร้อมวางเงินประกันการประท้วง เป็นเงิน จำนวน 2,000.- บาท (สองพันบาทถ้วน)

 10.2 การประท้วงทางเทคนิค ผู้จัดการทีมหรือผู้ฝึกสอน/โค้ชที่ประท้วงต้องกรอกแบบฟอร์มพร้อมหลักฐานและเงินประกันการประท้วง จำนวน 1,000.- บาท (หนึ่งพันบาทถ้วน) ยื่นต่อประธานฝ่ายจัดการแข่งขันภายใน 30 นาที หลังจากรายการแข่งขันนั้นสิ้นสุดลง

10.3 เงินประกันการประท้วงจะคืนให้เมื่อการประท้วงเป็นผล

**11. รางวัลการแข่งขัน**

11.1 รางวัลชนะเลิศ ได้เหรียญทอง และเกียรติบัตร

11.2 รางวัลรองชนะเลิศอันดับ 1 ได้เหรียญเงิน และเกียรติบัตร

11.3 รางวัลรองชนะเลิศอันดับ 2 ได้เหรียญทองแดง และเกียรติบัตร

……………………………………….